Joseph Wright iš Derbio

**Džozefas Raitas iš Derbio** (, 1734−1797 m.) – XVIII a. anglų tapytojas.

## Biografija

Džozefas Raitas gimė 1734 m. rugsėjo 3 d. Derbyje. Jis buvo sėkmingo Derbio juristo sūnus ir tikriausiai išmoko piešti savarankiškai pagal mecotintas. 1751−1753 m. jis mokėsi Londone pas portretų tapytoją Thomas Hudson. Anksčiausias Dž. Raito paveikslas datuotas 1755 m. ir buvo portretas. 1756−1757 m. Dž. Raitas pratęsė mokslus pas Thomas Hudson Londone, nuolat gyveno Derbyje ir tapo pirmu reikšmingu Anglijos dailininku, kuris išgarsėjo kurdamas ne sostinėje. Derbio miesto pavadinimo minėjimas prie dailininko pavardės ilgainiui prigijo. 1762 m. Dž. Raitas išgarsėjo šešiais 3/4 stoto portretais, kuriuos sukūrė Markeaton Hunt medžiotojų draugijos nariams. Po to jis susidomėjo karavadžistine daile ir perėmė jos bruožą vaizduoti tamsias scenas, nušviestas silpna vieno šaltinio šviesa. 1765 m. tokios tapybos pirmąjį pavyzdį pademonstravo Londono meno draugijos parodoje.

1768−1771 m. Dž. Raitas daugiausiai dirbo Liverpulyje, domėjosi pramonės ir technologijų naujovėmis, tuo metu Anglijoje vykusia industrine revoliucija. Tai atsispindėjo jo paveiksluose, iš kurių vienu žinomiausių minimas „Eksperimentas su paukščiu oro siurblyje“. 1773−1775 m. dailininkas dirbo Italijoje, nutapė itališkų peizažų. Po to iki 1777 m. gyveno Bate. Vėliau gyveno tik Derbišyre, daugiausiai kūrė peizažus, pragyvenimui uždirbdavo iš portretų tapybos. Jis nesutarė su Britanijos karališkąja akademija ir 1785 m. suorganizavo vien savo kūrinių parodą Londone. Dž. Raitas kentėjo nuo depresijos, dėl ko tikriausiai ilgais laiko tarpais buvo neproduktyvus. Dailininkas mirė 1797 m. rugpjūčio 29 d. Derbyje. Didelė jo kūrinių kolekcija sukaupta Derbio muziejuje ir dailės galerijoje.

## Darbų galerija

Vaizdas:An Experiment on a Bird in an Air Pump by Joseph Wright of Derby, 1768.jpg| „Eksperimentas su paukščiu oro siurblyje“ (1768, Tate Britain galerija, Londonas)
Vaizdas:Joseph Wright (of Derby) - Fleetwood Hesketh - Google Art Project.jpg| „Flytvudas Hesketas“ (1769, Volkerio dailės galerija, Liverpulis)
Vaizdas:Joseph Wright (of Derby) - Mrs Frances Hesketh - Google Art Project.jpg| „Misis Fransis Hesket“ (1769, Volkerio dailės galerija, Liverpulis)
Vaizdas:Joseph Wright - An Iron Forge - Google Art Project.jpg| „Geležies kalvė“ (1772, Tate Britain galerija, Londonas)
Vaizdas:Joseph Wright of Derby - A Grotto in the Gulf of Salerno, Sunset - Google Art Project.jpg| „Grota Salerno įlankoje saulėlydžio metu“ (apie 1780-81, Jeilio Britų meno centras, Jeilio universitetas)
Vaizdas:Joseph Wright of Derby - The Synnot children - Google Art Project.jpg| „Sinotų vaikai“ (1781, Viktorijos nacionalinė galerija, Melburnas)
Vaizdas:Joseph Wright of Derby - Indian Widow - WGA25901.jpg| „Indėnų našlė“ (1785, Derbio muziejus ir dailės galerija)
Vaizdas:Joseph Wright of Derby - Italian Landscape with Mountains and a River - Google Art Project.jpg| „Italijos peizažas su kalnais ir upe“ (apie 1790, Hiustono dailės muziejus)


## Šaltiniai
* *British Paintings in the Metropolitan Museum of Art, 1575-1875.* Metropolitan Museum of Art, 2009, p. 136
* Encyclopaedia Britannica

## Nuorodos

* wga.hu
* artnet.com
* khanacademy.org
* Derbio dailės muziejus